ད་དུང་ནང་གི་གནས་ཚུལ་གསལ་པོ་ཞིག་རྟོགས་ན་རང་དབང་བྲལ་བ་མ་གཏོགས་རྒྱལ་ཁབ་དགུ་པོ་དེའི་མི་མང་རྣམས་ནས་ཀྱང་ངེས་པར་བདེན་པ་དང༌།རང་དབང་ལ་དགའ་ཞེན་ཡོང་རྒྱུར་བརྟེན།སེམས་ཀྱི་གཏིང་ནས་ང་ཚོར་རྒྱབ་སྐྱོར་དང་སེམས་འཁུར་ངེས་པར་ཡོང་གི་རེད།དེས་མ་ཚད་འཛམ་གླིང་རྒྱལ་སྤྱིའི་ཁྲིམས་དཔོན་ཚོགས་པ་ནས་བོད་ཀྱི་གནས་ཚུལ་ལ་རྟོགས་ཞིབ་ལྷན་ཁང་ཟུར་བཙུགས་ཀྱིས་བརྟག་དཔྱད་དང༌།བདེན་པའི་ཕྱོགས་ལ་རྒྱབ་སྐྱོར་གནང་བཞིན་པ་མ་ཟད།བོད་དོན་ལ་ཆེད་དམིགས་ཨེ་ཤ་ཡ་དང༌།ཨ་ཕེ་རི་ཀའི་འཐུས་མི་ཚོགས་འདུ་ཞིག་ཀྱང་རིང་མིན་རྒྱ་གར་དུ་ཚོགས་གཏན་འཁེལ་བ་སོགས་ཞི་བདེ་དྲང་བདེན་ལ་དགའ་བའི་མི་མང་ནས་རྒྱ་དམར་གྱི་བྱ་སྤྱོད་ལ་སྐྱོན་འཛུགས་དང༌།རང་རེའི་བདེན་པ་ལ་ཐུགས་འཁུར་རྒྱབ་སྐྱོར་གནང་དང་གནང་བཞིན་པ་སོགས་ལ་བརྟེན་ནས་ང་ཚོའི་ལས་དོན་ལ་བྱས་རྗེས་དང༌།བདེན་པའི་རྒྱལ་ཁ་མི་ཉུང་བ་ཞིག་ཐོབ་ཡོད།